Steve gaan nie vir e-tol registreerSteve Hofmeyr. Foto: bands.co.za Steve Hofmeyr het gesê hy gaan nie vir e-tol registreer nie. Dit volg nadat die burgerregte-organisasie AfriForum ŉ beroep op motoriste gedoen het om nie vir e-tol te registreer nie nadat die grondwethof Donderdag die interdik teen die implemtering van e-tol opgehef het. Steve het Donderdagaand op Twitter geskryf: “Nee, ek gaan nie RT @NicklaasJanse: @steve_hofmeyr gaan jy registreer vir die e-tol? En wat beveel j aan? Sien afriforum se ons moet nie??” Volgens Kallie Kriel, uitvoerende hoof van AfriForum, beteken die hofuitspraak nie die einde van die e-tolgeveg nie. “Die geveg begin nou eers,” het Kriel gesê. Kriel het daarop gewys dat vandag se hofuitspraak bloot oor die interdik gehandel het, en dat die Bondgenootskap Teen Stedelike Tol (Outa) se hoofaansoek nog aangehoor moet word. Volgens hom is daar uitstaande kennisgewings rakende tariewe en kwytskeldings wat nog in die staatskoerant gepubliseer moet word voor e-tol toegepas kan word, en is AfriForum gereed om enige onbillikhede soos straftariewe, wat in die kennisgewings vervat mag word, in die hof te beveg. AfriForum het volgens Kriel besluit om nie voertuie wat vir die organisasie se werksaamhede gebruik word, vir e-tol te registreer nie. “Indien genoeg motoriste uit protes ook nie registreer nie, sal dit die Suid-Afrikaanse Nasionale Padagentskap (Sanral) dwing om weer te besin oor die kostedoeltreffendheid van die e-tolstelsel as ’n verhalingsmeganisme,” het Kriel bygevoeg.